Klaipėdos Stasio Šimkaus konservatorija

Istorija

1923 m. rugsėjo 30 d. kompozitoriaus Stasio Šimkaus iniciatyva Klaipėdoje atidaryta muzikos mokykla, vadinta konservatorija. Tuomet joje veikė dainavimo, fortepijono ir vargonų, styginių, pučiamųjų instrumentų bei kompozicijos (specialiosios teorijos) skyriai. 1924 m. mokykloje įkuriamas orkestro skyrius, suformuojamas Klaipėdos muzikos mokyklos simfoninis orkestras. 1925 m. sausio 1 d. LR Ministrų kabineto nutarimu mokykla suvalstybinama. 1925 m. gegužės 25 d. Klaipėdos Šaulių namų salėje įvyko pirmasis Klaipėdos muzikos mokyklos simfoninio orkestro koncertas. 1927 m. dėl sunkių finansinių mokyklos problemų S. Šimkus atsistatydino iš direktoriaus pareigų ir išvyko į JAV. Direktoriumi paskiriamas Juozas Žilevičius. Tuo metu konservatorijoje įsteigtame pedagoginiame skyriuje imami ruošti muzikos mokytojai. 1928 m. S. Šimkus tęsia vadovavimą mokyklai. Buvo išleistas pirmasis laikraščio „Muzikos atžalos“ numeris. 1930 m. rugsėjo 1 d. LR švietimo ministerijos įsakymu mokykla uždaroma. 1930 m. veiklą tęsia privati Igno Prielgausko vadovaujama muzikos mokykla. 1939 m. Muzikos mokykla perkeliama į Šiaulius. 1945 m. mokykla, vadovaujant Juozui Karosui, atkuriama Klaipėdoje (Donelaičio g. 8). 1948 m. prie mokyklos atidaroma septynmetė vaikų muzikos mokykla. 1951 m. atidarytas Bendrojo lavinimo skyrius. 1952 m. veiklą pradėjo Liaudies instrumentų skyrius. 1959 m. mokykla pavadinama Klaipėdos muzikos technikumu. 1960 m. Muzikos mokykla grįžo į senuosius rūmus (S. Šimkaus g. 15). 1963 m. įsteigtas Muzikos teorijos skyrius. 1967 m. mokyklai suteiktas Stasio Šimkaus vardas. 1969 m. mokykla pavadinta Klaipėdos aukštesniąja muzikos mokykla. 1977 m. veiklą pradėjo Liaudies instrumentų ansamblis. 1978 m. minėtas kolektyvas dalyvavo tarptautinės konferencijos (ISME) Kanadoje koncertinėje programoje. 1981 m. prie mokyklos atidaroma Klaipėdos vidurinė meno mokykla (dabar Eduardo Balsio menų gimnazija). 1987 m. S. Šimkaus 100-osioms gimimo metinėms atidengtas V. Skirgailaitės sukurtas kompozitoriaus biustas. 1993 m. mokyklai suteiktas konservatorijos vardas. 1995 m. naujame bendrabutyje (Jūros g. 17) apsigyveno pirmieji studentai. 1996 m. įteikti pirmieji brandos atestatai. 1997 m. konservatorijoje įrengtas metodinis kabinetas (muziejus), pavadintas Menė In salvo. 1997 m. jauniesiems dainininkams įteikta operos solistės Juozės Augaitytės Fondo, įsteigto JAV po dainininkės mirties, premija. 1998 m. pažymint Stasio Šimkaus konservatorijos 75 –metį, buvo sukurta vėliava (autorius Alvydas Klimas), Menėje In salvo surengta paroda. 1998 m. vėl pradedamas leisti konservatorijos laikraštis „Muzikos atžalos“. 2002 m. konservatorijos mokiniai ir mokytojai dalyvavo Tarptautiniuose konkursuose – festivaliuose „Muzika be sienų“, Druskininkuose, pelnė Grand Prix, I bei kitas prizines vietas. 2004 m. pradėti rengti Klaipėdos krašto Kazimiero Biliūno tautinių muzikos instrumentų ansamblių ir orkestrų festivaliai – konkursai. 2004 m. pradėti rengti Romualdo Žaldoko atminimui skirti Klaipėdos miesto ir apskrities styginių instrumentų konkursai – seminarai. 2006 m. Klaipėdos Stasio Šimkaus konservatorijos steigėju tapo Klaipėdos apskrities viršininko administracija 2010 m. Klaipėdos Stasio Šimkaus konservatorijos steigėju tapo Lietuvos Respublikos švietimo ir mokslo ministerija.